
I

– Ha det, Beate.

Turid la armen om halsen på sin datter og bøyde seg for å klemme henne. Men Beate vred seg unna og vendte sin mor den kalde skulder. Tårene sto ennå i øynene hennes etter bilturen. Som vanlig.

Moren la hodet på skakke og fulgte datterens subbende skritt inn i barnehagen med et overbærende blikk. Det var ingen overraskelse dette – Beate var vill. Vill når hun ble avlevert i barnehagen om morgenen, vill når hun ble hentet, vill når de kom hjem.

Beate var ikke som andre. Beate var sen i utviklingen.

Noe dypt skår i familiegleden var det heller ikke. Trygt og inderlig godt var det å kjenne Sigurds lubne lanke i den andre hånden. Han var tre år yngre, og skulle videre til en annen barnehage – en vanlig barnehage full av sprudlende lyst og lek, sammensvergelser og klikkdannelser, frydefulle utrop og kjærlighetserklæringer til tanter og besøkende – og hverandre.

Uforbeholden barnlig overgivelse til livets gleder – uten tilbaketrukken skepsis eller mistillit til foresatte – med den iboende trass som fulgte av alderen. Suss og klem og kjærlighetsgester når mor eller far hentet eller avleverte.

Altså ikke slik som her – i Ellinor Gades spesialbarnehage. Ikke slik med de få barn og miljøarbeidere her. Usikkerhet, skepsis, mistro – fiendtlighet preget dette stedet …

Men Beate kunne ikke velge og vrake. Fem år gammel var hun ikke tørr, hadde dårlig språk – og oppfattet lite eller ingen ting av det som ble sagt til henne. Uimottagelig for veiledning og refselse. Uimottagelig for påskjønnelse og kjærtegn. Isolert i sin egen verden. I hvert fall tilsynelatende.

Britt kom mot dem med utstrakte armer. I pakt med takt og god tone – og skrevne retningslinjer – ville hun ta imot sitt spesielle omsorgsobjekt med fysisk varme, og intellektuell oppmerksomhet.

Turid kjente et stikk i nakken – mistanken var der igjen. En mistanke om profesjonell forstillelse. Om overlagt demonstrasjon av sympati og velvilje. Uten ekte innlevelse. Etter læreboken.

Turid likte ikke Britt.

Men Turid visste at det ikke fantes alternativ for Beate. Det visste Britt også.

– Hei, Beate! Fint å se deg!

Men Beate gled unna, kneiset med nakken. Nølte et øyeblikk som målte hun stemningen, før hun resolutt la på sprang mot den ledige husken i hjørnet.

Turid smilte forbeholdent og tok et fastere tak om den lille gutteneven.



– Vi får gå vi, Sigurd.

– Vent.

Britt hadde rettet ryggen og var ikke blitt det minste forlegen av barnets avvisning. Turid snudde seg og gransket avventende den statue-lignende skikkelsen med den kompakte kroppen, de grå, kalde øynene, den spisse nesen, de snorrette smale leppene. Som en Vigelandsskulptur, hadde Turid tenkt mang en gang under sine flyktige møter med Britt. Uten sjel …

– Overlegen vil snakke med deg. Sigurd kan bli her så lenge.

Instinktivt satte Turid seg på huk ved sin sønn og strøk ham på begge kinn.

– Skal du leke litt med de andre her, mens mamma er inne hos legen?

Sigurd så seg betenkt omkring mens oppfordringen sank i hans sinn. Han peilet inn en gravemaskin i sandkassen og pilte bort for å sikre seg lekeapparatet før noen annen tok det i besittelse.

Britt snudde på hælen og førte an mot hovedbygningen. I hjørnet så Turid den røde boblejakken og Beates gylne lokker flagre i vinden. Jenta satt på husken ennå. – – – Lenge med samme aktivitet til Beate å være. Initiativet var i ferd med å ta seg opp. Konsentrasjonen strakk seg over stadig lengre tidsrom. Fremgang å spore. Påsken har gjort henne godt, tenkte Turid. Ferie, ro og fredelig samvær i kjernefamilien – de fire: Sigurd, Birger, Turid – og Beate. Samhørighet og lojalitet preget hjemmet. Harmonisk, ville de fleste si. – – –	

– Vær så god.



Britt hadde banket på hos overlegen og skjøv døren opp.

De to der inne tok imot henne med utstrakte hender – overlege Vigdis Handseth og assistentlegen Jan Lister.

Trykkende stille var det da de satte seg i sofakroken.

Turid kjente pulsen øke i takt med forventningene. Kanskje … kanskje de endelig hadde funnet en forklaring på Beates avvikende atferd. En sårt etterlengtet diagnose. Noe de kunne forholde seg til. Som ville hjelpe dem til å forstå Beate. Som ville forklare for all verden at det var slik fatt: Beate hadde en sykdom.

Likevel var det noe som dempet hennes optimisme. De uttrykksløse ansiktene rundt henne bar bud om noe annet. I et glimt så hun for seg scenen på sykehuset da dommen ble lest opp for dem året i forveien: Beate led av en alvorlig stoffskiftesykdom og kunne dø når som helst. Ingen kunne si med sikkerhet, før hudtestene var blitt analysert i Nederland. Ni måneder tok det før svaret forelå: falsk alarm. Det måtte være noe annet, likevel.

Turid var vant til engstelse og bekymring. Og venting og atter venting i uoppslitelig tålmodighet. Og spurte derfor ikke hva formålet kunne være med dette improviserte møtet.

Det var vanskelig for noen hver å bli klok på Vigdis Handseth. Man visste liksom aldri hvor man hadde henne. Turid lurte på om dette var et kjennetegn ved psykiatere – deres faglige nøytralitet var gått dem slik i blodet at de var ute av stand til personlig innlevelse. Den lille munnen var formet som et overbærende smil, som var uforanderlig – uansett situasjon og tema. Ikke infamt, ikke ironisk, men …. tja …. overbærende. Overlegent. Det kastanjebrune håret var velfrisert – som alltid – og toppet seg i en krumkake av en krøll over pannen. Ubevegelig, uforanderlig den også. Bare øyelokkene rørte på seg – mekanisk som hos en sovedukke. «Dukken» hadde de også kalt henne hjemme – Turid og Birger – når de en sjelden gang hadde overskudd til en humoristisk bemerkning.

– Du lurer vel på hvorfor vi har innkalt deg, sa Vigdis og blunket med begge øynene. Hun kastet et skyndsomt blikk på sin assistent og fortsatte. – Vi har hatt Beate hos oss et drøyt år nå, uten at vi kan si vi er kommet noe nærmere en forklaring på hennes språkvansker og adferdsproblemer …

Håpet sank i Turid. Dette var lite å skrive hjem om. Status quo. Hun registrerte at Vigdis på ny søkte øyekontakt med sin assistent.

– I de siste ukene er det imidlertid kommet frem ting som setter saken … eh …. hennes tilfelle i et nytt lys …

Pause.

Turid gjorde et kast med hodet – ufrivillig. Med skjerpet oppmerksomhet fulgte hun overlegens dempede mimikk. Ventet spent på fortsettelsen.

– … ting som samtidig har gjort oss alvorlig bekymret.

Igjen søkte Vigdis moralsk støtte i sine medspilleres ansiktsuttrykk.

– Alvorlig bekymret … ?

Vigdis nikket kort mens hun førte tungespissen over de glinsende fortennene.



– Alvorlig bekymret for at Beate har hatt vonde og såre opplevelser… sterke opplevelser, som har bidratt til hennes utviklingshemning.

Turid kjente hvordan det prikket i huden. Uten å være klar over det satt hun ytterst på kanten av setet og klamret seg til armlenet.

– Hva slags opplevelser?

Den rødhårete assistentlegen trakk pusten for å si noe, men rakk det ikke før overlegen fortsatte.

– Vi tror Beate er blitt utsatt for seksuelle overgrep.

Gulv og vegger begynte å rotere rundt Turid. Blodet hamret i tinningene. Den billige grafikken med nakne småpiker i engen ble groteske uhyrer fra eventyrboken. Potteplantene sto på hodet i luften. Et jordskjelv rystet bygningen og en sky av tåke omgav henne.

I nærmere ett minutt satt hun slik – uten å kjenne tid og sted. Så falt det hele på plass. Langsomt trådte konturene av de andre frem i tåkesløret: Vigelands-statuen i upåvirkelig granitt, sovedukken med den halvåpne munn og det uutgrunnelige smil, rød-toppen med de stikkende øyne …

– Seksu … elle … overgrep … ?

Jan Lister som hadde brent etter å si noe, slapp til.

– Det er vårt inntrykk, ja … Utsagn Beate er kommet med i barnehagen, våre samtaler med henne peker sterkt i den retning. Og Beate er tydeligvis lettet over å få snakke om det …

Turid skalv av opphisselse. Ordene satte seg fast i halsen. Lister stanset for å gi henne nødvendig tid til å formulere seg.



– Men … men … Beate kan … ikke snakke.

Lister nikket betydningsfullt.

– Det er riktig nok, det … Hun har et lite, og – la meg si – ubegripelig språk … Lite ordforrråd. Men hun kan gjøre rede for seg … Og når vi går henne nærmere inn på klingen …

– Jeg nekter å tro det.

Turids opphisselse hadde gått over i raseri, og hun knyttet hendene i fanget. De var våte av svette.

Lister lente seg bakover i stolen, og med kaldt, likegyldig tonefall, konstaterte han kort:

– Vi har etter hvert fått en del erfaring på området, og har et eget team som arbeider med dette.

– Team!? Turid var spent som en stålfjær, men var neppe klar over at stemmen skar over i fistel. – Hvis et team arbeider med dette – jeg mener, hvis et team har fått det for seg … Nei, det er ikke sant! …

– Forsøk å se nøkternt på det, Turid. Vigdis lente seg fremover og berørte hennes hånd med sine spisse negler. – Vi prøver bare å hjelpe. Vi kan tilby dere hjelp og støtte til å takle denne vanskelige situasjonen.

Hun hatet dem alle. Hun hatet den innsmigrende, fjollete Vigdis, den nidkjære, fanatiske Jan, den kalde, utilnærmelige Britt. Alle fingerte sympati og medlidenhet med dette stakkars kryp av et unnselig menneskebarn, som ikke hadde innsikt og erfaring i slike ting … Falskhet, var ordet. Å, som hun hatet dem.

– Men når …? Hvem …? Hvor …?

Vigdis hadde satt seg godt tilbake i sin lenestol og lagt bena i kryss.



– Hennes far.

– NEI. Nei, nei, nei … ikke Birger … Nei, sier jeg, det er umulig. Dere tar feil …

Før hun sanset seg hadde Turid reist seg og sto med ansiktet mot veggen. Taktfast slo hun hodet mot gipsplatene.

En hånd la seg på skulderen hennes.

Det var Britts.

– Vi skjønner dette må være hardt for deg, Turid. Men vi må først og fremst ta hensyn til barnet – og dette er til Beates beste.

– Hva!?

– Å holde henne borte fra Birger. All vår erfaring tilsier at det eneste riktige er å avskjære den fysiske kontakten mellom far og datter. Vi vet det er fare for gjentagelser …

Turid tørket pannen med ermet på strikkejakken. Taus ség hun ned på stolen igjen. Det hele virket som et eventyr. Et øyeblikk slo det henne at hun snart ville våkne etter en urolig natt, en natt med onde drømmer. Dem hadde hun hatt mange av siden hun giftet seg.

– Jeg skjønner … bare ikke. Sinne og aggresjon hadde veket plass for fortvilelse og vemod. Hva var det som hadde skjedd? Var hun blitt offer for et bakholdsangrep? Var dette en sammensvergelse for å ta fra henne barnet? Var hun uskikket som mor …? Var dette et forsøk på å splitte familien?

Alle spørsmålene fikk ikke plass i hodet hennes samtidig. Hun måtte ta dem ett for ett.

– Men Birger har ikke hatt mulighet … Hvor skulle dette ha skjedd?

– I hjemmet, antageligvis … i bilen … hva vet vi?

At det gikk an å være så kald og rolig som Jan Lister, mens han satt der og torpederte samholdet i en familie som var mer enn hardt nok prøvet fra før.

– I hjemmet!? Ingen sjans … jeg er alltid hjemme. De to er praktisk talt aldri alene … Hun kjente hvordan halsen snørte seg sammen. Hun ble kvalm av de ekle tankene.

Ingen kommentar.

– Si meg i hvert fall hva dere bygger på … samtaler med Beate? Det er noe du har hørt dette, ikke sant … ?

Hun rettet blikket stivt mot Britt, som også hadde satt seg, like uanfektet som før.

– Jeg – og andre. Det begynte for cirka halvannen måned siden. En av psykologene våre var innom barnehagen for å hente en av sine … Hun hørte da Beate si noe sånt som: «Jeg har så vondt i magen … har stor sprøyte i magen min. Liker det ikke. Har så vondt i tissen min … Liker ikke dill i rompa …»

– Halvannen måned? Turid gispet. Dette har dere holdt på med i halvannen måned uten å varsle oss. I all verdens rike …

Fast, brutalt ble hun satt på plass av Jan Lister.

– Vi måtte ha bekreftelse, ikke sant? Det forstår du da vel? I en såpass alvorlig sak … tar vi ingen sjanser. Vi ville ikke bare komme med løse påstander. Og dessuten – og det er det viktigste – vi ville ikke røpe vår mistanke, slik at Birger … eh … faren kunne manipulere henne ytterligere.



– Jeg skjønner ingen ting … Turid så fra den ene til den andre inntil hun igjen festet blikket på den rødhårete terapeuten. – Dere snakker om overgrep … fare for gjentagelser … manipulering … Hvis … hvis dere altså trodde at det var noe i det så lot dere det fortsette … Det er jo direkte … ulogisk.

Jan Lister var blitt nesten like rød i pannen som han var i håret.

– Stopp. Tror du vi er uansvarlige i vårt arbeide? Nei, det skal jeg si deg, Turid Larsen, at vi arbeider til barnas beste. Vi holder alle muligheter åpne, og først nå har det lykkes oss å finne en sammenheng i Beates atferd – et mønster som stemmer med våre tidligere erfaringer. Og som sagt … vi er alvorlig bekymret.

Turid reiste seg. Så seg rundt. Hodepinen truet med å sprenge skallen. Bare en klar tanke dukket opp i bevisstheten: hun måtte snakke med Birger.

– Jeg må dra opp til mannen min …

– Du … Men ikke barna.

Vigdis Handseth ble sittende.

Turid vendte seg brått.

– Jo, jeg tar med barna … jeg orker ikke …

– Nei. Barna blir her så lenge. Vi kan sørge for at Sigurd blir kjørt opp til sin egen barnehage.

– Jeg tar dem med, sa jeg. Turid hadde gjenvunnet sin selvbeherskelse. Hennes stolthet hadde seiret. – Dere kan ikke hindre meg … det er mine barn.

– Javisst er det dine barn … Jan var kommet bort til henne og smilte tvungent. – Men vi kan nekte deg å ta dem med til faren.



– Det kan dere ikke!

Vigdis nikket betydningsfullt mot Britt.

– Vi har et barnevernsvedtak på det.

Turid hadde følelsen av å ligge på en strand, ytterst ute mot brenningene. Den ene kjempebølgen avløste den andre og skylte over hennes viljeløse selv – flodbølgen kvalte henne. Krampene rystet det lille som var igjen av liv i den spinkle kroppen.

Igjen sank hun sammen på stolen. All stolthet og verdighet var knekket – som havre for sigden. Tilbake satt en ynkelig kvinneskikkelse og gråt stille.

Britt var gått ut, men var straks tilbake med to personer, som øyensynlig hadde ventet i kulissene på sin sjanse. Nå var den kommet.

– Dette er Roger Riis og Bjørg Balstad fra Sosialkontoret. De har vært saksbehandlere for barnevernet.

Vigdis vinket dem til seg og holdt hånden frem for å ta konvolutten med det skjebnesvangre dokumentet.

– Her er vedtaket, Turid. Jeg vil gjerne at du tar en titt på det, slik at du kan bevitne at saken er formelt i orden.

Arket blafret i de skjelvende hendene. Hun enset ikke at hun holdt dokumentet opp ned, før Jan hadde snudd det for henne. Som alt annet i øyeblikket var dette papiret meningsløst. Turid så bokstavene, men ordene betydde ikke noe for henne.

Brevhodet gjenkjente hun, og St. Halvard med kvernstenen – Oslos byvåpen. Helserådsdokument.

Den kjekke yngling med den blonde piggsveisen hadde øyensynlig fattet alvoret i situasjonen. Skånsomt tok han papiret fra henne og leste høyt for de tilstedeværende. Pompøst – med innlevelse, som hadde han en replikk i et Ibsen-stykke:


– «Melding om vedtak i medhold av barnevernlovens paragraf 11. Den 26.4. har formannen i utvalg II av Oslo barnevernsnemnd fattet følgende vedtak: Til Birger og Turid Larsen. Barna plasseres midlertidig på barnehjem. Formannen finner at nærværende vedtak må iverksettes omgående idet utsettelse innebærer fare for barnet eller det er nødvendig å sikre seg barnets person.»



Roger kremtet og fortsatte – om mulig med enda større patos:


– «Begrunnelse for vedtaket: Familien det gjelder består av mor, far og 2 barn – jente 5½ år og gutt 2½ år. Barna er adoptert. Bekymringen gjelder i første rekke datteren. Hun har hatt dagplass på Ellinor Gades klinikk i ca. 1 år og 4 måneder, etter henvisning fra PP-tjenesten. Årsaken til henvisningen var dårlig kontaktevne og sen språkutvikling …

… Utifra observasjoner av pikens språkbruk fikk personalet ved Ellinor Gades klinikk mistanke om at jenta ble utsatt for seksuelle overgrep fra faren, særlig hennes bruk av spesielle ord og formuleringer indikerte muligheten for incest… Under vår samtale med personalet ved klinikken den 25.4 ble det antydet meget sterk mistanke om at det har vært gjennomført anale samleier og orale seksuelle aktiviteter. Videre har utsagn fra jenta tydet på at det også er grunn til mistanke om misbruk av lillebroren … Det er ikke foretatt medisinsk undersøkelse foreløpig da dette nødvendigvis vil kreve at en slik undersøkelse må foregå under narkose …»



Roger gjorde en ny pause, og forsøkte å få øyekontakt med Turid. Hun satt fortsatt foroverbøyd – urørlig. Ikke et kny å høre.

Vigdis nikket som for å be ham fullføre.




– « … Klinikken er nå av den oppfatning at jenta forsøker å uttrykke at det som foregår mellom far og datter skal holdes skjult, og at hun formidler dette nonverbalt – gjennom kroppsspråk. En vurderer situasjonen for jenta som meget prekær. De opplysninger vi har fått fra Klinikken, samt deres erfaring med familien, tilsier at det er stor fare for gjentagelser. Det er derfor av største viktighet at jenta blir tatt ut av familiehjemmet. Dette gjelder også sønnen på 2½ år. Foreldrene blir underettet om våre mistanker den 29.4. ang. misbruk av datteren og vår store bekymring for barna.»



Dette siste ble deklamert med en salvelsesfylde som enhver dårlig skuespiller ville misunt Roger.

Han nølte som for å ta imot applaus, men satte seg på overlegens anmodning etter å ha lagt en kopi av dokumentet på Turids fang.


– «Barnas adresse vil bli sperret for faren. Han skal ikke ha samvær med dem inntil videre.»



Vigdis fullførte vedtaket – hun satt selv med en kopi og gikk barnevernsarbeideren etter i sømmene.

Tungt og stumt stablet Turid seg på bena mens hun støttet seg mot stolryggen. Papiret deiset i gulvet, men en hjelpende hånd fisket det opp igjen og stakk det ned i skuldervesken hennes. Bjørg smilte forståelsesfullt – og det smilet, den lysningen i den dype tunnellen var det lille streifav håp for Turid – om at hun tross alt ikke befant seg i helvete.

Skjønt sikker var hun ikke.

– Vedtaket kan ankes, Turid.

Hun hørte Vigdis spinkle, klare røst bak seg. Stemmen minnet om den dombjellen hun hadde hatt hengende på dokkevognen for tretti år siden.



Inni henne var det mange stemmer, dype stemmer, tordnende stemmer, smiskende stemmer, formanende stemmer, grådige stemmer, monotont gikk kvernen … «Stakkars Beate, stakkars Birger, stakkars Sigurd … stakkars meg …»

– Vi bestiller en drosje …

Knærne sviktet, men hun holdt seg oppreist. Bena bar henne automatisk mot porten. Sigurd hadde fått selskap av en mannlig miljøarbeider i sandkassen. Beate var ikke å se, hun var sikkert inne i dagavdelingen.

Husken i hjørnet pendlet fortsatt – tom.



II

– Fytterakker’n! Det er det jævligste …

Roar Hoff slukte resten av halvliteren og bestilte en ny. Han skottet bort på gjestene i nabobåsen på Tostrupkjelleren, men de tok heldigvis ingen notis av ham. Forsiktig skjøv han arkivmappen til side og inntok diagonalen i skinnsofaen.

– Fytterakker’n, gjentok han halvhøyt. – Stakkars folk … Men for en jobb. For en jobb for en journalist å gjennomgå alle disse papirene, vurdere saken, holdbarheten av de enkelte uttalelser, snakke med alle disse menneskene – de fleste godt forskanset bak en mur som de kalte taushetsplikten. Hvem var den mest troverdige i dette psykologiske drama, som mest av alt minnet om en amerikansk såpeopera … ?

Og så skulle mennesker kanskje – kanskje – lide i det stille fordi deres hjelpere var bundet av sin fagetikk. Eller skjøv sitt etiske reglement foran seg for ikke å bli kompromittert – faglig eller personlig.

Kanskje han kunne gjøre vondt verre ved å brette ut saken med alle dens dystre perspektiver og groteske detaljer? Skjønt familien var kommet ned på bena – under over alle undere!

Hadde de bare anlagt sak – erstatningssak – krevd en halv million. Det hadde gjort det hele mye enklere for journalisten, han ville hatt sannhetsvitner, autoritative kilder – det ville vært hold i storyen.

Men en medarbeider i «Tiden» hadde enjobb å gjøreom han var tent på stoffet.

Tent?

Helvete heller.

Han var forarget – opprørt – rent ut forbannet. På en manns vegne. På en families vegne, en familie som hadde prøvet alt det en krig innebærer: av deportasjon, atskillelse, villedende informasjon, løgn, tortur – ja, sågar konsentrasjonsleir. Alt unntatt tap av menneskeliv … En krig i fredstid, en stille krig, en krig med ord og papirer. Vold – psykisk vold. Kanskje den verste form for vold – når alt kom til alt …

Han skylte i seg mesteparten av den neste halvliteren, og dynket tankene med pils, mens han ventet på den behagelige dempende virkning av den lille dosen alkohol.

Han tørket svetten av pannen med jakkeermet, og kastet et blikk på armbåndsuret mens hånden var på nedtur.

Hun burde være her hvert øyeblikk.

Temperaturen i kroppen sank en grad eller to. Han var tørr i huden, og den intense bankingen i tinningene avtok.



Roar Hoff var seg selv igjen. Journalistens beste kvalifikasjon: kontrollert engasjement, som ikke lammet handlingsevnen, som ikke innsnevret perspektivet, – som begavet ham med ord i rette stund …

Ingen kunne se på denne 40 år gamle ringreven av en journalist at han var beveget – for en gangs skyld på gråten nær. Enda mindre at han allerede ved to-tiden hadde tyllet i seg to halvlitere og hadde bestilt en tredje. Han kunne aldri riktig bestemme seg for om det var fordi han vanligvis drakk lite, at han tålte alkohol så godt, eller om det var fordi han drakk jevnlig … Noe ble det hver dag.

Pussig, tenkte han, hvordan folk som har drukket tett gjennom et langt liv, bevarer sin ungdommelighet. I øyeblikket hadde han flere lysende eksempler i sin umiddelbare nærhet på Tostrupkjelleren. Kanskje var det slik at alkoholen forsinket selve aldringsprosessen? Eller kanskje var det heller slik at drikkende mennesker gjerne vanket i ungdommelige miljøer – hadde bred kontaktflate, og var å jour … Hvem kunne vite …?

Roar Hoff bar ikke preg av noen sterk karriere som dranker. Tvert imot var hans gyllenbleke hudfarge intakt, hans mørkeblonde hår uten sjatteringer og oppstoppernesen like freidig ynglingeaktig som for eksempel for ti år siden. Bilringene rundt magen bar bud om stillesittende arbeid; men det var journalistens lodd her i livet, å sitte mye på baken. Det var en illusjon dette at journalister hadde kroppsarbeid og holdt formen ved like ved raske spurter mellom kontorene og mellom etatene – det var ikke for mosjon å regne i forhold til de regelmessige joggeturene i skog og mark to ganger i uken. Roar Hoff var eksrøyker, i motsetning til mange av sine kolleger, for så vidt kunne man si at han hadde åpnet sitt sinn for helseopplysningen og tatt konsekvensen av den.

Ambivalent til arbeid i sin alminnelighet, men sporadisk engasjert i spesielle saker, det var Roar. Men denne veksling mellom stress og avkobling gav en rimelig balanse mellom signalstoffene i kroppen. Og i den henseende måtte Roar betraktes om et sunt menneske. Hans svakhet var og ble jenter, særlig med en angstfordriver i blodet, og denne svakhet hadde gitt ham adskillige sjelelige traumer i tidens løp …

Nei. Han måtte ta en ny titt på papirene, måtte se om det var slik førsteinntrykket bar bud om. Det kunne vel ikke være så jævlig likevel.

Han satte ølglasset til side og åpnet mappen med papirene som han hadde ordnet i kronologisk rekkefølge.

Øverst lå rapporten fra Dagavdelingen ved Ellinor Gades klinikk – en utskrift av Britt Askelands dagboksnotater.

Roar tok en ny, kraftig slurk og knep øynene sammen et par ganger for å klarne blikket.


– – «Onsdag 27.3. ca. kl. 0930: Jeg har tegnet et hus innvendig og sier at der bor det ei jente. Beate sier at det er hun som sover i den store senga. Hun fargelegger med burgunder over hele senga og seg selv og gjentar stadig at det er dill under dyna. Hun fargelegger hele huset og sier at det er mørkt og at dillen er under dyna. Beate tisset på seg og etter at vi hadde skiftet fortsatte hun å snakke om dill. Jeg spurte hva dill var. Beate svarte: «Sigurd har dill, pappa har dill.» Jeg: Noen ganger putter voksne tissen sin i munnen på barna. Det er ikke bra.» Beate løfter hodet og ser direkte på meg, gjentar: «Liker ikke, må kaste opp.»

Jeg: «Noen ganger putter voksne tissen sin inn i rompa på unger også, og da blir nok barna veldig redd.»

Beate: «Blir redd.»

Jeg: «Putter pappa tissen inn i rompa di også?»

Beate: «Ja-a», venter litt. «Inn i bærsjen, promper. Blir borte, kommer mere.»

Jeg: «Huff, det hørtes ikke noe godt ut.»

Beate: «Tissen også, gjør vondt, svir, blir redd. Mamma passe, Britt passe. Ikke skjer det kommer mere.»

Det siste spørrende, mens hun ser direkte på meg …»



Roar kjente hvordan den siste munnfullen øl skvulpet nederst i spiserøret og truet med å komme opp igjen.

Han lente seg bakover i sofaen og stirret opp i taket og ventet til ølet la seg der det skulle ligge.


– – «Jeg spør om hun har sett pappa putter tissen sin inn i mamma, hun bekrefter med å nikke og si øø. Jeg: «Voksne damer kan gjøre det, og de kan bestemme selv om de vil det». Beate gjentar at voksne damer kan det, men Beate liker ikke, blir redd. Jeg sier at barn skal ikke det og at voksne har ikke lov til å gjøre sånt mot barn.

Beate sitter hele tiden på fanget mitt og for det meste med hodet mot halsgropen min. Jeg holder armene rundt henne, men åpent ved mine egne knær, slik at hun har føttene sine i mine hender.

Beate gjentar endel det vi har sagt, og nyter å sitte der, og det er tydelig at det er en lettelse å få snakke. Jeg sier at hun jo har prøvd å fortelle oss dette før og at jeg er lei meg fordi jeg ikke har forstått henne. Jeg spør om det er pga. dette at hun har vondt i tissen og da sier hun ja.

Hun sier igjen Britt kan passe.

Jeg: Jeg kan bare passe på deg når du er i barnehagen, hjemme må mamma passe på.

I løpet av seansen sier jeg at hun kan skrike sånn at mamma våkner.



Mens jeg kler på henne sier hun: «Først tur så dill inni rompa. Vil ikke, kommer mere, blir borte kommer mere» …



– Fytterakker’n. Roar kjente han var begynt å svette igjen, og en vemmelig søtlig svettelukt sivet ut fra armhulene. Dette bød ham i mot. Men han var ikke riktig sikker på hva … om det var denne hjernevasking av et lite barn – den sjelelige utskraping, eller … satt han der selv og grafset i andres ulykke for sin journalistiske karrières skyld?

For sikkerhets skyld nippet han til halvliteren – han tok ingen sjanse på en munnfull med så mange betenkeligheter i magen … Grafset? Nei.

Om noen grafset her, var det ikke han.

I løpet av noen sekunder hadde han overbevist seg om at hans oppgave i denne saken var å presentere den fulle, usminkede sannhet – alle sider ved saken – for at familien Larsen igjen skulle få tillit til rettssamfunnet. Ikke bli glemt, ikke støtes vekk, ikkje gjemmes bort i det ytterste mørke hjørnet av sosialdemokratiets bakgård – ikke feies bort som aske etter ideologienes bålfest … Huff nei, han fant ikke et treffende uttrykk, og irriterte seg over det mens han nippet til glasset på nytt.

Justismord …?

Ikke dekkende det heller. Han måtte lese mer.


– – «28.3.: Beate er på do med bar underkropp. Beate sier: «Vil ikke.» «Ikke kose. Vil ikke det.» «Ikke dill. Vil ikke dill, liker ikke.» En annen miljøarbeider kommenterer at Beate sier mye rart. Hun mente at faren så sliten og redd ut….

– – 9.4.: Beate var mer tilbaketrukket i kontakten med meg og resten av personalet. Da jeg nevnte at vi før påske hadde snakket om dillen, ble hun unnvikende og sa at det var «hysjen» …

– – 12.4.: Jeg kom inn på hysjen. Jeg snakket generelt om at voksne kunne skremme barn slik at de ikke skal si ting. Jeg konstaterte at hun hadde blitt skremt og det bekreftet hun. Beate sa da noe om å lyse inni hodet, slå hodet – bli vondt. – – –

…

– – 22.4.: Beate og jeg leker med plastilina. Jeg laget mannsfigur som Beate tar av alle delene på. Hun setter hodet på kroppen igjen og sier at det er en pike. Etterpå stikker hun en kulepenn i kroppen på figuren.

Beate sier: «Skal sove, ligger i senga».

Hun lager flere slike figurer og sier at det er reke. Jenta flyttes nærmere reka, «kose litt, han ligger ved siden av, sprøyte kommer, han står ved siden av. Beate står her, er ikke han, pløse her, svær sånn».

Tar den mot magen sin.

«Det er ikke ordentlig» …



Roar vendte arket og tørket munnen med håndbaken.

Blikket falt på notatet fra Jan Listers samtaler med Beate. Som assistentlege ved dagavdelingen på Ellinor Gades klinikk, var det falt i hans lodd å undersøke de mistanker om blodskam som var dukket opp hos miljøpersonalet.


– – «… første observasjon 26.3. kl. 09-10 … Da spør jeg hvordan far er når han koser Beate. Beate nøler lenge. Jeg spør om han kysser henne. Til det svarer Beate ja. Så spør jeg om han også kommer til Beate med tissen sin? Beate: «Ja, komme far tissen». Så spør jeg – hvor kommer tissen til far da? Beate tar da begge hender og viser ned mot hoften sin og ned mot skrittet. Jeg gjentar spørsmålet og Beate viser meg på ny. Så sier jeg – det er da du får vondt i magen din, Beate? Beate svarer: «Ja, blir kvalm.» …Jeg spør om hun får tissen til far i sin tiss. Her svarer Beate et utydelig ja … Da spør jeg om han også kommer med tissen i rumpen, og Beate sier – «ja, liker ikke tissen i rumpa.» Så spør jeg om hun også får tissen til far i munnen sin. Hun svarer «Ja, liker det ikke» … Jeg spør om de gjemmer seg … jeg spør om far og Beate er under dynen …

… Jeg opplevde i denne timen at Beate kom vesentlig nærmere i kontakten enn jeg noengang har opplevd henne. Selv om hun har en tendens til å etterplapre, opplevde jeg at dette dreide seg om en dialog der Beate bidro med helt spontane ytringer og der hun også viste meg uten noen form ledende spørsmål hva som foregår …»



– Hm. «Uten noen form for ledende spørsmål…», gjentok Roar. – Tja …

Men det var noe som brydde ham … her var noe som skurret … Et eller annet med et tidspunkt. Han bladde tilbake i notatet fra miljøarbeideren Britt, og fant hva han søkte.

Ufrivillig sukket han – i lettelse, eller forferdelse.

Første inserat lød: «Beate sier: ’Liker ikke tissen i munnen’. På spørsmål om hvem sin tiss. ’Tissen til far’. Normalt sier hun pappa …»

Det var spesielt tidspunktet han hadde festet seg ved. Denne samtalen fant sted 26.3. kl. 10.00, og – han bladde seg raskt frem til Listers utskrift – Ganske riktig: Første observasjon fant sted den 26.3. kl.9 – altså en time i forveien.

Roar slo knyttneven i bordet.

Faen heller – de hadde lagt henne ord i munnen …

– Hei.

Forfjamset så han opp. Der sto hun ved bordet og smilte overstrømmende – rosenrød og blomstrende som alltid – Laila Finstad. En barndoms forelskelse, som aldri ble til noe mer. Pokker som han angret.

– Nå var du langt borte nå …?

Hun var glidd ned på stolen og lo så hestehalen vippet opp og ned.

– Hei, Laila … Visst rakker’n. I en helt annen verden. Noen ganger … Roar brettet omslaget rundt dokumentene og skjøv mappen til side, – … noen ganger slår det meg at virkelighetens verden er jævligere enn drømmen og fantasien.

Laila nikket mot papirhaugen.

– Saken …?

– Mm. Det verste jeg har lest.

– Så det er derfor du har invitert meg? For å fritte meg ut om familien – og ikke for gammelt vennskaps skyld, som jeg trodde?

Roar smilte forlegent, men ble straks alvorlig igjen.

– Jeg trenger din hjelp, Laila. For å gi familien Larsen oppreisning – for å renvaske den så å si …

Laila lot den røde vindjakken gli ned av skuldrene og slengte den over stolryggen. Hun strøk hånden over den glatte pannen som ikke med en rille røpet at hun hadde passert 40. Det gylne håret, ytterligere bleket av forsommerens ultrafiolette stråler, satt stramt på hodet og samlet seg i den fyldige hestehalen. Naturbarnet brukte minimalt med sminke.

– La meg da si … at jeg er bundet av min taushetsplikt, og kan ikke røpe detaljer om denne familien – ikke en gang for vennskaps skyld.

Kelneren rakte dem spisekartet på Roars oppfordring. De bestemte seg for kylling og hun bestilte et glass rødvin.

– Jeg kan løse deg fra din taushetsplikt, sa Roar og stakk hånden i innerlommen etter en konvolutt som han la på bordet foran henne. – Skriftlig … fra Birger og Turid Larsen.

Laila rørte ikke brevet.

– Fullt så enkelt er det ikke, Roar. Taushetsplikten er ikke bare til for å beskytte klientene – saksbehandlerne har også et rimelig krav på fair behandling, at ikke dokumenter kommer på avveier, for eksempel …

– For ikke å bli kompromittert, mener du?

Roar avbrøt henne, men Laila lot seg ikke vippe av pinnen. Ikke at han regnet med det heller – rolig og innsiktsfull som denne damen var.

– Du er inne på noe der.

Laila smilte underfundig, hennes våkne blikk hvilte på ham – interessert, imøtekommende, insiterende …

Men … nei … Han ville ikke gjøre noe privat fremstøt nå, selv om han som nyskilt godt kunne tenke seg å utdype nettopp dette bekjentskapet. Det var for risikabelt – det kunne spolere saken.

For å døyve denne tilskyndelsen tok han en saftig slurk av pilsglasset.

– All right. Vi vet hvor vi har hverandre. Men jeg har lest alle papirer, inklusive ditt eget brev til barnevernsnemnda – så jeg er fullt på det rene med hvor saken står …

– Jeg kan ikke gi deg andre opplysninger enn dem du kan skaffe deg av familien.



Denne gangen var det hun som avbrøt ham mens hun forsynte seg med sin halvpart av broileren.

– Selvfølgelig. Det er bare det at de er part i saken …

Han ventet spent på hennes reaksjon.

Laila tok betenkningstid, og utnyttet den godt – i hvert fall sett fra Roars synspunkt.

– Det jeg kan fortelle deg har du ikke fra meg. Klart? «Off the record», er det ikke det dere sier?

Roar kastet ikke bort et sekund.

– Tror du dem?

– Tror?

– Jeg mener tror du han er skyldig, eller hva?

Laila ble rolig sittende. Ingen grimaser svekket hennes utsagn.

– Tror? Jeg er overbevist om at han er uskyldig. Det hele beror på feiltolkninger, misforståelser …

Laila sukket og for første gang viste hun emosjonelt engasjement.

– Denne familien er blitt offer for en blodig urett, med store konsekvenser for en allerede hardt rammet familie.

– Allerede hardt rammet …?

Roar visste svaret, men bevisst profesjonell stilte han det riktige spørsmål i rette øyeblikk.

– Ja, du vet at begge er adoptert – både Beate og Sigurd. Som saksbehandler ved adopsjonskontoret er jeg sikkert den som har hatt mest med familien Larsen å gjøre. Jeg har kjent familien i syv år og fulgt dem langt mer inngående enn det som er vanlig i adopsjonssaker, rett og slett fordi Beate er et helt spesielt barn. Hun er klart funksjonshemmet, uten at hun hittil har fått noen diagnose … bortsett fra den forklaring de nå mener at de har funnet i Dagavdelingen…

Det siste kom med et lite knis – et ufrivillig utslag av sterk medfølelse med hardt prøvede medmennesker.

Laila var fin. Prima jente.

– … Foreldrene har fra første stund gitt Beate maksimalt gode forhold og har ikke latt noe være uprøvet for å hjelpe henne … Laila stoppet å tygge og ble nesten drømmende i blikket. – Det som mest har karakterisert forholdet i familien, er den likeverdighet og likestilling foreldrene har til barna og til hverandre. De har hele tiden delt på omsorgsoppgavene og det praktiske arbeid i hjemmet. Og det som er så merkelig er å se hvordan slike gode forhold i hjemmet nå nærmest brukes mot dem. Deres omsorgsevne, nærheten, kontakten, kommunikasjonen … alle disse tingene som ikke stemmer med mine erfaringer fra incest-familier. Og jeg har faktisk selv vært borti en seks-syv stykker …

– Men adoptivforeldre er særlig i søkelyset, ikke sant?

Laila var halvveis forberedt på dette spørsmålet, og taklet det elegant.

– Jo. Og nettopp derfor er vi så forsiktige med å avvise kategorisk en mistanke når den først har oppstått. Men alt dette tatt i betraktning … det er aldeles utrolig… Beskrivelsen stemmer ikke med noe som er omtalt i litteraturen heller. Jeg mener at denne saken har kunnet utvikle seg slik på grunn av en klosset opptreden overfor foreldrene – og manglende kunnskaper om familien. Det er gjetninger og antagelser som fortoner seg høyst merkelig for en som kjenner familien godt.



Roar gjorde ingen notater, men merket seg hvert ord – og gjentok dem for seg selv. Uttrykk som «klosset opptreden», «gjetninger og antagelser», satt som klistret i hjernen og kunne hentes frem til fingertuppene når de skulle ut igjen via skrivemaskinen.

– Du gav meg et stikkord, Laila – «kommunikasjon». Beate kommuniserer dårlig, etter hva jeg forstår?

– Jeg tenkte nærmest på forholdet familiemedlemmene i mellom, jeg da. Men du har rett. Beate er funksjonshemmet, som sagt, og har et uvanlig dårlig språk. Hennes bror som er tre år yngre snakker bedre. Beate kan læres opp til å si ting som ikke har mening for henne – og hun vil svare «ja» i hytt og vær på hva som helst …

Roar kastet demonstrativt et blikk på arkivmappen, og hun tok hintet.

– Akkurat. De legger henne ord i munnen – ord som ikke betyr noe for henne.

Laila hadde lagt fra seg spisebestikket og tok frem et lommetørkle. Han hadde ikke registrert at hun hadde tårer i øynene.

– Tenk deg, Roar – en familie som alltid har holdt sammen og så forsvinner pappa uten et ord. Hvilken følelse av svik må ikke barna oppleve og hvor lang tid vil det ikke ta å få etablert et skikkelig forhold til dem igjen etter dette? Hva?

Roar kjente selv klumpen i halsen, men klarte å fortrenge den.

– Hvorfor ble de adoptert, Laila? Hvorfor to – og ikke bare den ene – Beate?



– Det …, sa Laila og pusset nesen, – … må du spørre dem selv om. Jeg kan ikke svare for dem … Roar, det var godt å se deg igjen.

Vibrasjonene i brystet var der. Men han motsto fristelsen. Under bordet knyttet han sine hender. Laila måtte ikke tro at han seilte under falsk flagg – var ute i et annet ærend. Dette hadde første prioritet: familien Larsens historie, oppreisning, renvasking for falske anklager, en raskest mulig gjenforening – og et lykkelig samliv … Hvis det i det hele tatt lot seg gjøre etter det som var skjedd.

– Takk for at du kom, Laila … Kan … kan jeg få ringe til deg igjen?

– Any time – og det vet du. Ikke spill sjenert, det kler deg ikke. Takk for middagen, og lykke til.

Hun måtte merke at han skalv da hun trykket hånden hans, men hun sa ingen ting. I neste øyeblikk var hun borte, og hans neste tanke var en halvliter til.

Telefonautomaten fant han ute ved garderoben, og et kronestykke i hver av bukselommene. Tilstrekkelig til en lokalsamtale for å gjøre en ny avtale. Nummeret hadde han på baksiden av et kontoutdrag fra minibanken – så papirlappen hadde en kredittside også.

– Klara Magnor?

– Ja.

– Det er journalist Roar Hoff i «Tiden».

– Javel.

Hun var nøktern og kort. Ikke synderlig interessert i å få en henvendelse fra en journalist.

– Jeg skulle gjerne hatt en samtale med deg … i forbindelse med en sak jeg jobber med. Jeg vil ikke gå i detaljer i telefonen, men stikkordsmessig dreier det seg om en familie som urettmessig har fått incest-stemplet på seg …

Pause. Han hørte at hun sukket. Så kom det spakt:

– Uff. Nei. Ikke nå igjen … Jeg har sagt det jeg har å si om den saken. Hold meg utenfor, er du snill.

– Selvfølgelig, jeg behøver ikke navngi mine kilder. Men jeg har lest kopi av din politiforklaring … Kanskje du er kommet på bedre tanker … ?

Roar grep seg i sin flåsethet. Det var en miljøskade.

– Hva mener du?

– At du ikke står ved det du har sagt …

– Slett ikke, jeg er ikke et øyeblikk i tvil om at Bi … eh … at han er uskyldig.

– Kan jeg få komme nå?

– All right, da.

I drosjen opp til Kringsjå bladde han gjennom papirene og konsentrerte seg om de avsnittene han hadde markert med rødt i margen.

Klara Magnor var i slutten av førtiårene, hadde ingen yrkesutdannelse, men mangeårig praksis fra husstell og arbeide som pleiemedhjelper på forskjellige sykehus. Nå også deltids avlaster på Helserådet under veiledning av en vernepleier. Hun var ugift.

Roar hadde dannet seg et bilde av en sped, duknakket kvinne i blomstret kjoleforkle, og ble nærmest forskrekket over sin egen forutanelse da døren til hybelleiligheten gikk opp og åpenbarte en skikkelse som til de grader svarte til beskrivelsen.

– Jo, jeg har hatt Beate hos meg to-tre ganger i uken det siste halve året.

Nøkternt og ordknapt besvarte hun hans spørsmål og bare på oppfordring supplerte hun med personlige vurderinger. For det meste satt Klara med hendene i fanget, trakk kjolekanten ned over knærne og unngikk journalistens granskende blikk. Roar følte at han måtte trå varsomt for ikke å støte den forknytte kvinnen som satt på kanten av sovesofaen i den sparsomt utstyrte leiligheten.

– Har hun sagt noe til deg som tyder på at hun har vært utsatt for seksuelle overgrep?

Klara ristet forsagt på hodet. En hårnål hadde løsnet og en lokk falt ned i ansiktet. Han la merke til at hun skalv på hånden da hun strøk den til side.

– Aldri. Bare sagt at hun har vondt i tissen.

– Og det vekket ingen mistanke hos deg?

– Nei. Jeg gikk ut fra at hun var sår på grunn av stadig vannlating. Og jeg har sett det selv når jeg har byttet på henne.

– Så Beate har ikke sagt noe om dill i rompa eller tissen til far?

– Aldri.

Nervøst fingret hun med en knapp, og Roar la merke til at hun satt med opptrukne skuldre og strammet nakkemusklene. Stresset og fryktsom, en ynkelig liten skapning. Temaet – hele situasjonen – bød henne i mot.

– Jeg beklager at jeg må være såpass direkte, sa Roar. – Men det er nødvendig. Det er så mange påstander, antydninger, insinuasjoner i denne saken. Jeg må vite sannheten – komme inn til sakens kjerne – punktere misforståelser … Og da må jeg trenge igjennom alle lag av løsrevne sitater, halvkvedete viser, alle psykologiserende forklaringer. Du forstår … ?

Klara nikket knapt synlig.

Han måtte følge opp, pumpe henne. Om hennes forbeholdenhet skyldtes hennes profesjonelt instruerte diskresjon eller personlige hemninger var ikke lett å avgjøre. Men da de hadde holdt på i en drøy time hadde han fått det meste ut av henne. Og det var ingen overraskende, nye opplysninger.

Klara fortalte at Beate ofte klaget over smerter i kroppen, at hun i det hele tatt syntes å være veldig opptatt av det som foregår i kroppen sin. Særlig hadde hun klaget over øresmerter, at hun hadde hørt lyder og at det hadde vært susing i ørene. Ved sterke lyder fikk hun vondt og holdt seg for ørene.

En gang hadde Klara tatt henne med til sin arbeidsplass på Helserådet. Da var Beate blitt hysterisk for hun trodde hun skulle til lege med ørene sine. Hun hadde ikke slått seg til ro før hun var ute av bygningen. Også i andre situasjoner kunne Beate opptre hysterisk. For eksempel hyler hun når hun blir hentet i barnehagen, og hun hyler når de kommer hjem. Klara mente at dette var fordi Beate likte å kjøre bil og ville kjøre lenger. Hylingen gikk alltid over når de kom ut av bilen, og Beate er synlig glad for å se sine foreldre – både moren og faren. Litt sjalu på lillebroren sin, men sjalusien er gjensidig.

Klaras beretning om Beate gikk i imperfektum og presens om hverandre – det var tydeligvis vanskelig for henne å akseptere at tingenes tilstand ikke var den samme som før. Roar hadde en stadig sikrere følelse av at Klara var oppriktig glad i Beate, og ekte bekymret for hennes skjebne.

I den tiden Beate bodde på barnehjemmet hadde hun vært veldig utrygg, men dette hadde bedret seg etter at hun, broren og moren var kommet hjem.

– Men jeg har merket at hun savner faren sin …

– Er Beate annnerledes når hun er sammen med deg enn hun er sammen med sine foreldre?

– Nei. Jeg merker ingen forskjell. Jeg har fått god kontakt med dem alle … Klara var nå blitt så oppmyket at hun snakket utvungent om Beate, Sigurd, familien Larsen og forholdet familiemedlemmene imellom. Bare seg selv var hun lite villig til å snakke om. Roar ante en avgrunn av problemer som det ikke ville være riktig å gå inn på nå …

– Jeg har sjelden sett en familie som har tatt seg så godt av barna sine. Turid og Birger står på hele tiden for å finne ut hva som er i veien med Beate. Begge foreldrene er fortvilet over at de ikke kan finne ut hva som feiler henne … Hun har vært på utallige institusjoner, til alle slags undersøkelser for å finne noe – få en diagnose, men forgjeves … Men kanskje er det nettopp derfor Beate er blitt så opptatt av kroppen sin. Men denne psykoterapien er ikke bare av det gode …

– Klara stanset brått og sendte ham et flyktig blikk, og han gjenkjente frykten i hennes øyne.

Spenningen steg, luften var tett. Roar følte at de nærmet seg en kjerne. Men Klara satt stiv, stirrende i gulvet.

– Ikke bare av det gode …?



Stille.

– Hva mener du, Klara … dette med psykoterapien …?

Han følte seg som en hypnotisør som hadde glemt hvordan han skulle få mediet ut av transen.

– Har du selv … vært borte i det? Har du egne erfaringer?

Nå nikket hun svakt. Knapt hørbart, men intenst kom det.

– Jeg syns det er så forferdelig hva de utsetter disse barna for. De skal kline skitt … eh … bæsj opp over veggene. De skal suge pupp på mammaen sin – 3-4 år gamle skal de suge bryst dag ut og dag inn i flere måneder … Alt … Klara grep seg til ansiktet og han så at pusten gikk fortere, – … for å ta igjen noe de skal ha hoppet over. Uff, jeg syns det er så vemmelig. Kan det være nødvendig det der?

Nå så hun på ham, rød i ansiktet, tydelig beveget. Spørsmålet var rettet til ham. Han var ikke forberedt på det.

– Det er kanskje noe de tror på, terapeutene. Kanskje de har god erfaring med enkelte …

Han fikk en assosiasjon. Noe han hadde lest i dr. Listers rapport – noe om at Beate bæsjet på gulvet, og at bæsjen hadde en diameter på 5-6 cm. Lister hadde reagert på dette, mente vel formodentlig at et barn med så tykk avføring var blitt utsatt …

– Er det ikke foretatt noen gynekologisk undersøkelse? spurte Roar.

Klara var igjen den forknytte, unnselige kvinne som var blitt kastet ut i det, virvlet inn i en serie av begivenheter som hun ikke kunne noe for – enn si forsto noe av …

– Nei. Er det ikke merkelig …?

Hun reiste seg og gikk mot vinduet, tittet over mot de opplyste leilighetene i naboblokken.

– Det er selvfølgelig bra at de tar opp incest i TV og sånn, og det er mange … ja, mange som har vært utsatt for dette. Og de trenger hjelp. Men nå … Nå går det over alle grenser … Nå ser de ikke skogen for bare incest …Jeg har hørt at det er fedre som ikke lenger tør bade sammen med sine døtre, fordi de er redd for å fa mistanken rettet mot seg. Det blir et unaturlig …

Det var som hun knakk sammen i kroppen. Hun skjulte ansiktet med hendene og rygget til nærmeste stol.

Hun hulket lydhørt.

Roar brukte lang tid på å roe henne ned.

